b"\n_START_ARTICLE_\nFerritja\n_START_PARAGRAPH_\nFerritja s'anomena al conjunt de residus de metall pur o aliatge que es desprenen de la pe\xc3\xa7a principal en diverses operacions de mecanitzaci\xc3\xb3 com el serratge, llimatge, tornejament o fresatge.\n_START_SECTION_\nSeguretat laboral\n_START_PARAGRAPH_\nTotes les formes de ferritja s\xc3\xb3n potencialment perilloses. Les vores de tots els tipus de ferritja tallen com un ganivet esmolat per causa del mateix proc\xc3\xa9s que les ha produ\xc3\xaft. _NEWLINE_Les ferritges de dimensions m\xc3\xa9s petites (llimalles) poden passar cap a les persones per via a\xc3\xa8ria per culpa de corrents d'aire, velocitats o acceleracions de peces (o eines) o vibracions. La part m\xc3\xa9s sensible, que s\xc3\xb3n els ulls, fa aconsellable de dur ulleres de protecci\xc3\xb3 per part de l'operador en totes les operacions de mecanitzat. Un cop acabada la feina cal anar amb precauci\xc3\xb3 a l'hora de canviar-se de roba i espolsar-la volunt\xc3\xa0ria o involunt\xc3\xa0riament._NEWLINE_Les ferritges de dimensions m\xc3\xa9s grans poden tallar seriosament les mans o altres parts del cos si es manipulen de manera inadequada o es toquen involunt\xc3\xa0riament de forma descurada. Trepitjar ferritja amb els peus descal\xc3\xa7os o cal\xc3\xa7at de sola lleugera pot ser perill\xc3\xb3s._NEWLINE_La ferritja d'alguns metalls o aliatges \xc3\xa9s molt combustible i crema (un cop encesa) a temperatures molt altes. No \xc3\xbanicament la ferritja de magnesi, alumini i els seus aliatges. Tamb\xc3\xa9 la de titani i aliatges d'ell, malgrat que el titani s\xc3\xb2lid no t\xc3\xa9 cap tend\xc3\xa8ncia a cremar a temperatures relativament altes. En forma de p\xc3\xb3lvores, molts metalls i aliatges s\xc3\xb3n bastant inflamables. Els olis i greixos d'alguns l\xc3\xadquids de tall poden facilitar la ignici\xc3\xb3 de la ferritja.\n_START_SECTION_\nMedi ambient\n_START_PARAGRAPH_\nPer motius econ\xc3\xb2mics i mediambientals \xc3\xa9s aconsellable i, en molts casos, legalment obligatori, reciclar la ferritja. Si est\xc3\xa0 molt contaminada amb l\xc3\xadquids de tall \xc3\xa9s aconsellable una separaci\xc3\xb3 inicial entre el l\xc3\xadquid i la ferritja."